khistorydata/jeongjo-sjw-relations huggingface dataset:
정조 7년
鄭昌順啓曰。御營廳將官來言。今日。本廳軍兵。日次私習云矣。敢啓。傳曰。知道。
정조 7년
以大司諫洪明浩。執義金翊休等牌不進罷職傳旨。傳于鄭昌順曰。只推。
정조 7년
鄭昌順啓曰。合辭方張之時。兩司連日闕啓。事甚未安。大司諫洪明浩。執義金翊休。旣有只推之命。竝卽牌招。何如。傳曰。允。
정조 7년
傳于尹勉升曰。都承旨與輪對官入侍。
정조 7년
傳于鄭昌順曰。右副承旨。持歲抄入侍。
정조 7년
備忘記。日前許解。俾伸廉隅。況當政月。尤難臨期遞易。宿衛重任。亦不可羈縻。前兵曹判書李命植。仍任前職。仍卽牌招。傳授命召。
정조 7년
傳于尹承烈曰。戶曹參議前望單子入之。
정조 7년
戶曹參議前望單子入之。尹承烈落點。
정조 7년
傳于鄭昌順曰。兵曹參議前望單子入之。
정조 7년
兵曹參議前望單子入之。鄭宇淳落點。
정조 7년
傳于鄭昌順曰。承旨前望單子入之。承旨前望單子入之。尹勉升沈有鎭趙鼎鎭落點。
정조 7년
傳于鄭昌順曰。新除授承旨牌招。推移入直。
정조 7년
傳于鄭昌順曰。新除授吏曹參判參議牌招。同參政事。
정조 7년
以副應敎李魯春。校理徐美修等牌不進罷職傳旨。傳于尹勉升曰。只推。
정조 7년
尹勉升啓曰。卜相事。命下矣。時任大臣。所當命招。而左議政洪樂性。時在廣州地。領府事金尙喆。判府事鄭存謙徐命善鄭弘淳李徽之李福源。領敦寧金熤。竝卽命招。何如。傳曰。允。
정조 7년
鄭昌順啓曰。今日卜相事命下。而左議政洪樂性。時在廣州地。領府事金尙喆。判府事鄭存謙徐命善鄭弘淳李徽之李福源。領敦寧金熤。命招不進。不得擧行。何以爲之。敢稟。傳曰。更爲命招
정조 7년
尹勉升啓曰。卜相事。命下矣。政官卽爲牌招開政。何如。傳曰。允。
정조 7년
尹勉升啓曰。吏曹判書徐浩修。參判李敬養。參議黃昇源牌不進推考傳旨。及罷職傳旨。今方捧入。而開政命下之後。如是違牌。事甚未安。判書參判。更卽牌招。何如。傳曰。參議只推。與判書參判。更卽牌招。
정조 7년
尹勉升啓曰。兵曹判書李命植牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 7년
尹勉升啓曰。兵曹判書李命植。再牌不進。推考傳旨。今方捧入。而特敎之下。如是違牌。不卽膺命。事甚未安。所當更請牌招。係是一日三牌。何以爲之。敢稟。傳曰。別無情勢之可言。況一伸足矣。如是違牌。徒傷事體。更卽牌招。使之斯速受符。
정조 7년
鄭昌順啓曰。兵曹判書李命植。三牌不進。推考傳旨。今方捧入。而命召傳授。一時爲急。所當更請牌招。而係是一日四牌。何以爲之。敢稟。傳曰。寧有如許遞義。牌招訖。可休矣。仍以前牌。申飭。違牌望。勿爲呼望。
정조 7년
傳于尹勉升曰。兵曹判書批下。更卽牌招。牌去來。申飭。
정조 7년
承旨前望單子入之。金載瓚落點。
정조 7년
以左副承旨金載瓚牌不進罷職傳旨。傳于尹勉升曰。許遞。
정조 7년
以左副承旨趙鼎鎭。右副承旨沈有鎭牌不進罷職傳旨。傳于尹勉升曰。旣有臺彈。宜令一伸廉隅。竝今姑許遞。前望單子入之。
정조 7년
承旨前望單子入之。李亨元金宇鎭柳誼落點。
정조 7년
以吏曹參議黃昇源。再牌不進罷職傳旨。傳于尹勉升曰。宜令一伸廉隅。許遞。
정조 7년
傳于尹勉升曰。吏曹參議前望單子入之。
정조 7년
傳于尹勉升曰。新除授吏曹參議趙鼎鎭。牌招察任。
정조 7년
傳于尹勉升曰。院中苟簡。偕來進去承旨許遞。與未差之代。待下批牌招察任。
정조 7년
鄭昌順啓曰。檢閱李祖承。注書薦狀。依例成送吏曹之意。敢啓。傳曰。向以注書薦狀事。纔經嚴敎曾未幾何。又欲移去。此何委折。事之放恣。莫此爲甚。李祖承。卽爲招致問啓。
정조 7년
以京畿監司李亨逵。坡州防營糶糴取耗。令廟堂稟處事啓本。傳于尹勉升曰。待明朝草記稟處。
정조 7년
以大司諫洪明浩。執義金翊休等牌不進罷職傳旨。傳于尹勉升曰。只推。
정조 7년
傳于尹勉升曰。坐直承旨入侍。
정조 7년
傳于尹勉升曰。都承旨入侍。
정조 7년
以右承旨李亨元。左副承旨金宇鎭。同副承旨柳誼牌不進罷職傳旨。傳于尹勉升曰。宜令一伸。許遞。前望單子入之。
정조 7년
承旨前望單子入之。李在學吳大益黃昇源落點。
정조 7년
傳于尹勉升曰。新除授承旨。牌招察任。
정조 7년
傳于尹勉升曰。刑曹入直郞廳汰去。今日政差出。
정조 7년
以吏曹參議趙鼎鎭牌不進罷職傳旨。傳于尹勉升曰。承旨牌一違足矣。政牌之又此不進。大是駭惑。遞差。貶坐當前。今日政差出。
정조 7년
有政。吏批。判書徐浩修進。參判李敬養進。參議未差。行都承旨鄭昌順進。以金履素爲大司憲。申致權爲掌令。李百亨爲持平。鄭民始爲知春秋。柳義養爲同義禁。康聖翊爲禮曹佐郞。李魯春爲中學敎授。吳泰賢爲東學敎授。鄭在信爲京畿都事。李種徽爲玉果縣監。李錫源爲靑巖察訪。李祖承爲注書。李敦源爲假監役。尹守翼爲顯陵參奉。兼掌令。尹㬦單付。
정조 7년
兵批。行判書李命植病。參判柳義養入直進。參議李文源病。參知鄭宇淳病。左承旨尹勉升進。副護軍金天相李漢豐李尙顯。副司直鄭尙淳嚴璹吳載純洪良浩李在學鄭景淳吳大益丁範祖李益烍李義行趙英鎭李時秀洪履健李重馥金履禧金魯淳鄭東浚崔垣奇彦鼎單付。
정조 7년
尹勉升啓曰。檢閱尹行任。注書薦狀。依例成送吏曹之意。敢啓。傳曰。知道。
정조 7년
吏曹口傳政事。注書尹行任單付。
정조 7년
傳于尹勉升曰。徐判府事箚批旣下。與諸原任大臣。更卽命招卜相。
정조 7년
傳于尹勉升曰。待明朝更爲命招。
정조 7년
尹勉升。以弘文館言啓曰。本館下番闕直。事甚未安。副應敎李魯春校理徐美修。旣有只推之命。竝卽牌招。以爲推移。姑降入直。何如。傳曰。竝許遞。
정조 7년
尹勉升。以戶曹言啓曰。雷淵集印役時員役工匠等。從優例施賞。御製序文刻手。加等施賞後。形止草記事。命下矣。員役工匠。相考式例。從優例分等磨鍊。御製序文刻手。加等磨鍊後。別單書入之意。敢啓。傳曰。知道。
정조 7년
尹勉升。以濬川司言啓曰。本司郞廳田翊顯瓜滿。代以御營廳千摠申大觀差下。使之察任。何如。傳曰。仍任。使之着意察任。
정조 7년
尹勉升。以奉常寺言啓曰。東籍親耕田所種小麥打作。則所出爲二石三斗之意。敢啓。傳曰。知道。
정조 7년
禁府照目。玉果縣監洪允喆矣。道臣査啓。旣若是明的兺不喩。初三檢及四檢之官。意見純同。屍帳俱以舊瘡痕懸錄。則覆檢之時。以舊痕。誤認踢傷者。不啻明白。雖非出於故爲翻案之計是白乎乃。其不能詳審之罪。在所難免。以此照律。罪杖六十收贖。奪告身一等。私罪。奉敎依允。功減一等。
정조 7년
諭左議政洪樂性。予惟古大臣決去之際。下之請之也。有可據之義。上之許之也。有可諒之端。任之久則去。病之痼則去。蓋其去也不徒去也。執是二者。跡卿之去。其去也果有說乎。人言之侵斥無謂。寡躬之昭晢備至。知卿心之斷斷。則勤懇之諭。相屬於郊坰。念世道之岌岌。則虛佇之意。屢發於中朝。予之敦迫於卿。非昧禮待之義而然也。今覽書啓。卿乃引三相事爲言。噫。卿眞以予爲曲諒於三相。而不諒於卿耶。元輔之三載中書。以久而諒也。卿則無是。兩相之相繼許副。以病而諒也。卿則無是。如卿之重卜未久。精力尙旺者。因一人言。便欲決去。則臺言之謬妄。予所深斥。臺言之凌藉。卿所深引。而反使謬妄之言。得行。凌藉之計。得售。予之決不勉許。卿必諒悉。而久淹鄕廬。一向相持。畿甸之賑事纔畢。民生之瘡痍未蘇。而近侍之廚傳有日。外邑之貽弊不少。予雖不暇顧恤。卿胡不爲念及。卿若思體國之道。則不待予之多誥而有所幡然也。更布心腹。冀卿之亟回前見。卿須卽速入來。聽我面諭。仍傳曰。此敦諭。仍令偕來承旨傳諭。期於偕入。
정조 7년
行判中樞府事徐命善箚曰。伏以。臣卽因卜相有命。天牌再臨。揆以分義。固當趨承之不暇。而第臣考見政府故事。則先王朝丙午。有原任卜相之命。而領府事臣閔鎭遠。以百年前一有之例。不可援據。箚陳筵奏。終不承當。然則原任之不敢當枚卜。其來久矣。格例如此。末由奉承。遂不免荐違嚴召。惶霣之極。合被大何。伏乞亟降威罰。以爲傲慢者之戒焉。取進止。答曰。省箚具悉卿懇。遠而有戊戌故事。近而有丙午已例。卿何必過加辭巽耶。中批或前望點下。事面終涉苟簡。以是予於嗣服之後。若非仍任之時。則勿論重卜加卜。未嘗不使之枚卜。至於庚子春中批。今春前望點下。其時事勢。實有不得不然者。蓋因曲爲卿地也。曲循卿懇也。今則無是二者。烏可不遵當行之典例。況今大臣體輕。纔有微疵細失。一臺臣。便欲一筆句斷。此莫非朝廷之所以待大臣也。敬禮猶未盡其方故耳。惟玆命招之擧。是豈無所以而然哉。卿須諒予此意。安心勿辭。待朝造朝。仍傳曰。此批答。遣史官。傳諭於徐判府事。仍以此意言及諸原任之意。一體傳諭。
정조 7년
行判中樞府事鄭弘淳箚曰。伏以。臣向日上請譴之章。冒犯瀆撓之誅。聖度天大。不加之罪。誨諭諄複。曲賜庇覆。臣感懼之極。不知所出。噫。三塗劇逆之至親。稱兵犯闕之支屬。至登科榜。何等關係。而洪儀泳李東埴拆名之時。不卽請拔。非如尋常昏謬之失。至今追思。騂汗自逬。屢瀆是懼。雖不敢更煩自劾。而日夕訟愆。無以自容。惟未被譴之前。無非俟勘之時。至於遭慽纏疾。喪失心守之狀。有不暇拖引。今因卜相有命。嚴召荐降。而以情以病。承膺無路。跡涉逋慢。尤增死罪。伏乞聖明。亟降威罰。使具僚警而賤分安焉。取進止。答曰。省箚具悉卿懇。卿等之不可不來參。纔於判府事箚批。詳及之。想必聞悉。至於箚中引讓。不已過當。卿須安心勿辭。待朝造朝。仍傳曰。此批答。遣史官。傳諭于鄭判府事。
정조 7년
兵曹判書李命植疏曰。伏以。臣儱侗昏謬。罪著不職。譴削之請。迭發於三司。特蒙我殿下曲賜體諒。卽許遞解。辭旨鄭重。俾伸廉防而靖私義。臣百回莊誦。感極而涕。從此省愆。調病可幸。隨分自在。千萬不自意。曾未旬日。忽伏承仍任之命。召牌踵臨。臣驚惶悚恧。五內失守。以臣至苦之情。難强之病。豈復有抗顔朝著之望。而唐突冒膺。前旣不自量矣。及今自速官謗。顒俟重勘之際。罪旣不加。恩又出常。此何故也。目今材彦。在在林立。大政雖迫。何患無人。乃以如臣負累之蹤。一授再授。豈不有欠於淸朝綜覈之政。而反爲苟簡之歸乎。況臣前評未宿。新論又嚴。墨猶未乾。臣雖奊詬沒志操。而不敢爲轉動之計。噫。臣受恩罔極。凡於除命。一未嘗爲索性辭遜之擧。伏想聖明。亦已照燭之矣。獨於此三辱天牌。無路祗承。抑豈臣樂爲哉。伏乞聖慈。俯垂矜憐。亟命鐫改。以重國體。以存公議焉。答曰。省疏具悉。所辭過矣。卿其勿辭行公。
정조 7년
左副承旨趙尙鎭書啓。臣於本月三十日。敬奉敦諭。傳諭于廣州西面彦珠里議政府左議政洪樂性所住處。則以爲。昨伏奉恩諭及聖批。顒俟嚴譴之中反致曠絶之渥。大失所圖。抑塞震越。附奏數語。更待處分矣。聖度天大。不惟不加之罪。溫諭又降。愈往愈摯。反復引喩。丁寧開導。殆若慈父之詔迷子。此誠自古人臣之未易得者。臣奉讀未半。感涕無從。鑽地不得。瞻天祈死而已。噫。臣雖至愚。亦有秉彝。豈不知恩寵之可感。分義之可畏。而徒守微諒。只欲潔身哉。臣罪之罔赦。人雖不言。臣亦自知。則豈敢曰我無所失矣。臺評一發。公議甚嚴。則亦豈敢曰人言乖戾乎。在臣今日道理。惟速解匪分之職。莫犯無忌之科。然後可以爲一分息補之道。可以爲一分改勉之義。臣若晏然蹲冒。揚揚進身。自同無故。則息補改勉之意。亦果安在哉。噫。位居三事。董率百僚者。貪戀寵榮。拚棄廉恥。不恤人言。宜去不去。則其爲辱朝廷而損國體。當如何。其爲壞名義而駭聽聞。當如何。臣亦禮使中一物。則臣之所望於殿下者。亶在於以天地曲遂之仁。雨露不擇之惠。俯垂矜諒。俾伸廉隅。以卒終始生成之澤矣。向來三相之或以丏閑。或以引疾。初非負罪賤臣。情踪危蹙之比。而俱蒙體諒之恩。今臣獨未蒙一視之仁。則臣於是。安得無向隅之歎哉。憂煎所迫。語多狂僭。罪上添罪。尤合萬殞。震越崩迫。席藁待勘云矣。臣旣承偕入之命。故姑爲仍留之意。馳啓。踏啓字。
정조 7년
癸卯六月初一日辰時。上御誠正閣。右副承旨入侍時。右副承旨鄭宇淳。假注書申大龜。記事官李崑秀尹行任。以次進伏訖。上曰。他承旨入侍。出榻敎賤臣承命與左承旨林錫喆偕入進伏。上曰。新除授承旨金載瓚出牌。前承旨李在學。雖未下傳旨。歲抄則依例入啓事。分付。賤臣承命出傳以入。上命宇淳書傳敎曰。歲抄文書中傳敎誤書處。若是夥然。不察。甚矣。當該堂上。從重推考。又命書傳敎曰。吏兵曹歲抄點下。依例分等捧傳旨。上命退。諸臣以次退出。
정조 7년
癸卯六月初一日辰時。上御誠正閣。都承旨與輪對官入侍時。行都承旨鄭昌順。假注書徐瀅修。記事官李祖承尹行任。掌苑奉事趙雲紀。養賢庫奉事金良倜。典牲主簿黃仁熙。造紙別提玄光國。典獄參奉李師漢。以次進伏訖。上命輪對官。以次進前。掌苑奉事趙雲紀進前。上問職姓名。雲紀對曰。掌苑奉事臣趙雲紀也。上問昌順曰。誰也。昌順對曰。趙城鎭之姪也。上曰。誰之子。雲紀對曰。趙宗鎭之子也。上問職掌。雲紀對曰。掌乾果。上問遺在。雲紀對曰。胡桃三十九石六斗八升。大棗八十九石五斗七升。黃栗十六石八斗七升。榧子三石十一斗七升。榛子十二石十二斗九升。栢子十八石二斗九升。乾柿一千一百一貼。上問所懷。雲紀對曰。無。命就座。養賢奉事金良倜進前。上問職姓名。艮倜對曰。養賢奉事臣金良倜也。上曰。此是事變注書乎。昌順曰。然矣。上問職掌。良倜對曰。掌養士之鹽醬。上問所懷。良倜對曰。無。命就座。典牲主簿黃仁熙進前。上問職姓名。仁熙對曰。典牲主簿臣黃仁熙也。上曰。誰也。昌順曰。昌城尉黃仁點之從兄也。上問職掌。仁熙對曰。牛色。上問遺在。仁熙對曰。黃牛二首。黑牛二十五首。上曰。黃牛用之何處。仁熙對曰。文廟皇壇。用之。上問所懷。仁熙對曰。無。命就座。造紙別提玄光國進前。上問職姓名。光國對曰。造紙別提臣玄光國也。上問職掌。光國對曰。掌表咨紙。上問遺在。光國對曰。時遺在爲二十八張。上問所懷。光國對曰。無。命就座。典獄參奉李師漢進前。上問職姓名。師漢對曰。典獄參奉臣李師漢也。上曰。誰也。昌順曰。故相臣李琓之後也。上問職掌。師漢對曰。掌獄囚。上問遺在。師漢對曰。無。上曰。獄囚獨非遺在乎。師漢對不能悉。上曰。爾爲獄吏。不能悉獄囚。爾不得無罪矣。仍命典獄參奉李師漢拿處。出榻敎命輪對官先退。昌順曰。刑曹草記批旨姑未下。而李行有之只施一次之刑。遽加勘律。揆以法意。未免太寬。故敢此仰達矣。上曰。當觀該曹照律而處之矣。但本事曲直。何如云耶。昌順曰。果是人役云。而旣犯重罪。本事猶屬細故。此等微事。初不關由於訟官。而攔入淸禁。驚動天聽。略無顧忌者。安有如許民習乎。此等之類。恐不可不嚴加懲勵。少樹將頹之紀綱也。上曰。卿言。是矣。仍命退。諸臣以次退出。
정조 7년
癸卯六月初一日申時。上御誠正閣。軍士房承旨入侍時。行都承旨鄭昌順。假注書徐瀅修。記事官李崑秀尹行任。以次進伏訖。上曰。承旨牌去來入來乎。昌順曰。沈有鎭違牌矣。上曰。何故違牌。昌順曰。似因試官事引義矣。上曰。諸大臣牌去來入來乎。昌順曰。領府事金尙喆。判府事徐命善李福源。皆命招不進。其餘則未及入來矣。上曰。牌去來盡爲入來。則自政院。當更請牌乎。昌順曰。自政院。不可直請命招當入。何以爲之。敢稟矣。上曰。故相閔鎭遠。以原任。承卜相之命。其時事。必當載於枚卜錄矣。上命注書出去。大臣牌不當如政官牌之三招四招。須博考舊例。趁卽出場之意。使錄事言送于諸大臣。賤臣承命出來。諸臣隨卽退出。
정조 7년
癸卯六月初一日戌時。上御誠正閣。坐直承旨入侍時。行都承旨鄭昌順。左承旨尹勉升。假注書徐瀅修。記事官李崑秀尹行任。以次進伏訖。上命注書出去。刑曹草記催促。賤臣出來傳命後。還入進伏。上命昌順書判府事徐命善箚批。又命書判府事鄭弘淳箚批。又命書傳敎曰。徐判府事箚批旣下。與諸原任大臣。更卽命招卜相。書訖。上謂勉升曰。尹勉憲。久在宮僚。予至今不忘。其子年長乎。勉升對曰。已踰三十矣。上命昌順書傳敎曰。日前致祭於南奉朝賀家。仍以所印文集。傳于主家。而故諭善朴聖源所撰文字。見方鱗次印出。擬欲一體致祭。此蓋出於不忘舊學之意也。今因承宣言知之。故輔德尹勉憲之子。已過筮仕之年云云。此人之子。朝家豈無蔭補之擧。分付銓曹。隨窠卽爲錄用。書訖。命注書出去。兩大臣批旨卽。爲書傳。賤臣承命出來。諸臣隨卽退出。
정조 7년
行都承旨鄭昌順坐。左承旨尹勉升坐。右承旨李在學坐。左副承旨林錫喆坐直。右副承旨金憙坐。同副承旨吳大益坐直。注書李祖承病尹行任病。假注書朴能源仕申大龜仕直。事變假注書金良倜仕。
정조 7년
李在學啓曰。吏曹參議金憙。旣在闕中。不爲出肅。直爲出去。事甚未安。推考警責。何如。傳曰。允。
정조 7년
尹勉升啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 7년
以大司諫洪明浩。執義金翊休牌不進罷職傳旨。傳于林錫喆曰。只推。
정조 7년
林錫喆啓曰。新除授吏曹參議金憙。卽爲牌招。同參政事。何如。傳曰。允。
정조 7년
以同副承旨黃昇源牌不進罷職傳旨。傳于李在學曰。此承宣。亦令一伸廉隅。可也。許遞。前望單子入之。
정조 7년
傳于吳大益曰。承旨房仍。
정조 7년
傳于林錫喆曰。吏曹參議前望單子入之。
정조 7년
有政。吏批。判書徐浩修進。參判李敬養進。參議黃昇源未肅拜。左副承旨林錫喆進。以沈基泰爲校理。以吳載純爲戶曹參判。以徐鼎修爲大司成。以鄭尙淳爲平市提調。以李敬養爲司圃提調。以吳錫齡爲奉常僉正。以林性運爲北部都事。以金孝眞爲奉常判官。領議政鄭存謙。右議政李福源。承文都提調鄭存謙李福源。景慕宮都提調鄭存謙。以金履素爲同經筵。以李魯春爲應敎。以趙好彦爲中部都事。以李之英爲咸鏡都事。以閔孝克爲平安都事。養賢庫主簿。趙夢鶠單付。以趙尙鎭爲副提學。以洪文泳爲副應敎。以曺喜有爲禮曹正郞。以朴鎤爲弘陵令。以韓相肇爲直講。副護軍李魯春。副司直沈有鎭李亨元金宇鎭黃昇源柳誼趙鼎鎭徐美修竝單付。
정조 7년
注書李祖承病。代以朴能源爲假注書。尹行任病。代以申大龜爲假注書。
정조 7년
林錫喆啓曰。卜相事命下。而領府事金尙喆。判府事鄭存謙徐命善鄭弘淳李徽之李福源。領敦寧金熤。命招不進矣。不得擧行。何以爲之乎。敢稟。傳曰。昨於徐判府事箚批。已有布及者。予於嗣服以後新卜則元無中批之事。卿等庶幾諒予所執之有在。雖以重卜言之。除非萬不獲已之時。則亦未嘗中批。至如庚子春金領府事。故李領敦寧重卜之時。時在倉卒。其時首相引入。方欲勉副。以是之故。雖以傳敎特拜。今於無事之時。何必捨此當行之常典。苟循權宜之謬例也。卿等苟不欲替行時任之事。則請對停當。入空望筒書下。自是一道。奈之何一招再招。輒皆不進。使事面至於屑越之歸耶。大臣命招。關係何如。則在予禮敬之義。理難中寢。卿等諒之諒之事。遣入侍史官。傳諭于諸大臣。
정조 7년
林錫喆啓曰。判府事鄭存謙徐命善鄭弘淳。有稟達事。來詣請對矣。傳曰。入侍。
정조 7년
以刑曹佐郞尹永基汰去傳旨。傳于尹勉升曰。初欲參恕。差代望筒留中矣。其後擧行。尤極無狀。必有委折。此傳旨。以拿處傳旨。更爲捧入。仍令該府。捧供入啓。
정조 7년
吳大益。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲姑降入直之地。何如。傳曰。允。
정조 7년
鄭昌順。以兵曹言啓曰。禁軍來秋冬等都試政府及本曹。連因有故。不得設行。今己過時矣。在前如此之時。有仍停都試。代行祿試射之例。今亦依此擧行。何如。傳曰。允。
정조 7년
吳大益。以御營廳言啓曰。本廳千摠田翊顯。例兼濬川司都廳。而千摠瓜滿代。前府使林永老。昨己。啓下矣。濬川司都廳差下草記批旨。仍任。使之着意察任事。命下矣。濬川司都廳。旣已仍任。則本廳千摠。亦當仍任。新差千摠林永老。今姑減下之意。敢啓。傳曰。知道。
정조 7년
吳大益。以御營廳言啓曰。本廳騎士將申潚。身病甚重。勢難察任。改差。何如。傳曰。允。
정조 7년
尹勉升。以刑曹言啓曰。因武藝別監吳興良毆打罪人。金尙洽等勘律草記。元犯兩人。待栲限加刑一次。海島或邊遠。限己身爲奴。其餘干連諸人。亦於栲限後決杖。遠地勿限年分配事。命下矣。依傳敎。元犯金尙洽李喜曾等。竝加刑一次後。金尙洽全羅道珍島郡。李喜曾慶尙道南海縣。限己身爲奴定配。干連李鶴彬等八名。各決杖一百後。李鶴彬平安道熙川郡。李日彬价川郡。黃大壽咸鏡道洪原縣。安相宅定平府。金光鼎全羅道光陽縣。李益泰靈巖郡。李孟喆慶尙道丹城縣。李德采。長鬐縣。竝勿限年定配。卽爲押送之意。敢啓。傳曰。知道。
정조 7년
吳大益。以濬川司言啓曰。依下敎。本司都廳田翊顯仍任之意。敢啓。傳曰。知道。
정조 7년
尹勉升。以刑曹言啓曰。依下敎。注書李祖承陪使令朴周彩。洪忠道永同縣。徒三年定配。待城門開。卽爲押送之意。敢啓。傳曰。大抵此輩。飛颺太早。驕傲太早。釋褐未幾。便生厭飫之心。數日之頃。曾不欲刻苦耐煩。低頭隨行。飭敎纔下。舊習不祛。昨日李祖承事。尤萬萬駭然。彼祖承。卽渠輩中最順便最柔善之人。而猶且放恣如此。他尙奚論。況祖承此擧。決非祖承所自辦。必有慫慂者存焉。亦必有嚆啗者存焉。此則從當査實處之。雖以祖承言之。日前飭敎。姑舍是。昨夕飭敎。又何等嚴截。則若有一分知戢之心。但當追悔其欲越去之心而已。敢於依願判下之後。反奪旣越之薦狀者。渠之罪狀。合置何等律名。然若今句勘於祖承。是祖承輩之計得以售焉。以是院隷替治之命。蓋出於不得已矣。此等院隷。不可定配而止。爲先決杖。究問其注書用情委折。捧草供入啓。待判下發配。雖以卿堂擧行言之。初昏下敎。夜分後始乃草記。本曹擧行。萬萬稽忽。卿等亦爲推考。
정조 7년
禮曹啓目。今十八日孝康慈禧惠嬪邸下誕辰陳賀應行節目。參考前例磨鍊。何如。判付啓。依所啓施行爲有矣。當躬進致詞表裏。以此磨鍊爲旀。內外命婦朝賀及百官陳賀習儀乙良。竝只依近例權停爲旀。處所乙良。仁政殿。以明政殿。改磨鍊爲良如敎。
정조 7년
吏曹啓目。粘良人崔昌翼上言。據其矣父泰崙。願蒙加資之典。雖有微勞。冀恩極涉猥越。上言內辭緣。置之。何如。判付啓。渠輩所謂前例。果是可據之例是隱喩。相考稟處爲良如敎。
정조 7년
又啓目。粘良人崔尙澤上言。據其矣父錫珍。願蒙加資之典。雖是微勞。冀恩極涉猥越。上言內辭緣。置之。何如。判付啓。渠輩所謂前例。果是可據之例是隱喩。相考稟處爲良如敎。
정조 7년
禁府啓目。輪對官李師漢原情云云。傳旨內辭緣。泛稱遲晩。刑推得情。何如。判付啓。付過放送爲良如敎。
정조 7년
禁府啓目。刑曹佐郞尹永基原情云云。傳旨內辭緣。泛稱遲晩。刑推得情。何如。判付啓。姑寬汰去。先問委折是隱。則此供辭模糊莫甚。勿施後開坐時。更良捧供以聞爲良如敎。
정조 7년
行判中樞府事李徽之箚曰。伏以。卜相有命。召牌屢降。事例之難便姑不暇顧。豈不欲竭蹶趨承。而臣素患痰癖之症。近益發作。背腹牽痛。不能任意起立。兼以暑感添重。寒熱往來。泄候無常食飮全廢。元氣太虛。委頓床席。奄奄欲死。雖欲擔舁作行。其勢末由。玆未免荐犯違逋之罪。惶隕罔措。宜被嚴誅。而昨因日暮。今始陳箚自列。尤不勝震恐懍慄。又添一病。玆敢疾聲哀號。伏乞聖明。亟降嚴譴。以安微分焉。答曰。省箚具悉卿懇。愼節悶慮。遣御醫看病。御須安心善攝。仍傳曰。此批答。遣史官。傳諭于李判府事。
정조 7년
領敦寧府事金熤箚曰。伏以。臣之病情添苦。喘喘濱危者。已四五日矣。此際卜相有命。原任召牌之命。鎭日荐降。在臣義分。宜卽力疾起身。攀死趨召。而顧臣本病痰癖。兼以挾食滯下之症。下腹刺痛。行後無數。氣力撕掇。神識眩瞀。欲起還仆。蠢動末由。遂不免伏在床褥。日事違逋。臣罪至此。合被萬勘。悚惶之極莫省容措。玆敢倩人構箚。略陳自劾之義。伏乞亟降威罰。以警具僚。以安微分焉。答曰。省箚具悉卿懇。聞有愼度。奉慮無已。未簉枚卜之班。安用過加辭巽。卿須安心勿辭。加意攝理。仍傳曰。此批答。遣史官。傳諭于領敦寧。相當藥物。仍令御醫齎傳。
정조 7년
領府事金尙喆箚曰。伏以。臣於病中。昨因枚卜擧行之命。三辱嚴召。輒事違傲。格例之有無。未暇念也。僚相之去就。亦未暇顧也。若臣者。卽一告退之人。方爲乞骸之請。而反參卜甌之席者。區區處義。雖不足恤。豈不羞當世而損國體乎。噫。苟使臣。積誠祈叩。早遂宿願。則安有前夜之逋慢。又安有今日之瀆撓。反顧循省。莫非臣罪。俯仰慙歎。尙誰尤哉。今若當退不退。一味遲回。則不知向後。更犯幾番罪戾。儻荷聖上終始之恩。獲保微臣進退之節。非臣之幸。實有光於禮使之聖德。斷斷此心。天日在上。伏乞聖明。重勘臣方命之罪。以肅朝綱。仍許臣休致之請。以全微諒。千萬幸甚。答曰。省箚具悉卿懇。在前原任大臣。雖當枚卜之擧。率皆不曾力辭。或簉賓廳。如例書入。或因請對。筵席決定。已跡斑斑。一按可知。卿豈可若是之過引。至如箚末云云。決無體諒之道。卿須安心勿辭。卽速造朝。毋使至重之事。因卿等延拖也。仍傳曰。此批答。遣史官。傳諭于金領府事。
정조 7년
行判府事鄭存謙箚曰。伏以。向上請譴之章。冒犯瀆撓之誅。聖度天大。不加之罪。誨諭諄複。曲賜庇覆。臣感惶之極。不知所出。噫。三塗劇逆之至親。稱兵犯闕之支屬。至登科榜。何等關係。而洪儀泳李東埴拆名之時。不卽請拔。非如尋常昏謬之失。至今追思。騂汗自逬。屢瀆是懼。雖不敢更煩自劾。而日夕訟愆。無以自容。惟未被譴之前。無非侯勘之時。至於遭慽纏疾。喪失心守之狀。有不暇拖引。今因卜相之有命。嚴召荐降。而以情以病。承膺無路。跡涉逋慢。尤增死罪。伏乞聖明。亟降威罰。使具僚警而賤分安焉。答曰。省箚具悉卿懇。卿之辭巽之語。尤覺過當。安心勿辭。卽爲造朝。仍傳曰。此批答。遣史官。傳諭于鄭判府事。
정조 7년
行判府事李福源箚曰。伏以。臣向以無似。猥叨匪據。始積尸素之譏。終陷顚妄之誅。雖聖度涵貸。罰止遞免。而至今追思。滿心惶愧。昨因卜相有命。牌召下臨。而以臣罪譴之餘。宜不敢與聞金甌之事。半日之間。三犯違傲。深夜淸燕。仰煩酬應。國體大損。臣分都虧。戰慓惶隘。不省攸措。繼伏見判府事臣徐命善辭箚批旨。援故例之敎。重事體之意。諄複丁寧。臣實飮仰。而若臣區區自處之義。不但以原任替當之爲未安而已。更漏已闌。呼籲路阻。待曉治箚。冒死仰陳。伏乞聖明。亟降威罰。以肅朝綱。以安私心焉。答曰。省箚具悉卿懇。知有已例。復此控引。得無過中之歎乎。安心勿辭。卽速來參。仍傳曰。此批答。遣史官。傳諭于李判府事。
정조 7년
前同副承旨趙尙鎭。書啓。臣於本月初二日。敬奉敦諭。傳諭于廣州西面彦珠里議政府左議政洪樂性所住處。則以爲。負罪如山。受恩如天。日被敦召。輒事逋慢。本罪之外。卽此一罪。尤合萬死。臣雖至愚。豈欲甘心故犯哉。秪緣譏斥之言。出於司直之地。其在朝廷事體。賤臣分義。決無冒沒仍據之理故也。古大臣去就之節。臣雖不敢比擬。今臣求去之義。亦豈全然無據。而强作撕捱之端。徒爲卸免之計哉。無狀賤臣。事君不誠。言未見信。情未見孚。瀝血號籲者凡幾遭矣。而尙未蒙矜察之恩。此皆臣不誠之罪。反省慙恧。寧欲溘然而無知也。第伏念。臣之毛髮頂踵。皆殿下之所賜。非臣之所有也。夷險何所擇也。湯火何所避也。而今此辜隆恩而慢嚴命。迷不知變。頑不知動者。誠以臣身一出。則淸朝之羞辱。廉防之堕壞。無復餘地。此臣所以決意去職。庶幾爲一分尊國體報君恩之道也。如使臣。得遞本職。則固當趨走入城。以請餘罪。以伸微忱。以效臣分之萬一。臣之殫竭其力。虀粉其身。以遂犬馬之誠者。豈但在於居此職之日而已乎。承宣之相守鄕廬。臣心惶阨。且置勿道。廚傳之貽弊。誠亦不少。而每每煩瀆。極甚僭越。姑且泯默。不敢復請召還矣。聖敎及此。尤增死罪。亟寢偕來之命。仍降鈇鉞之誅。惟日夕恭俟云矣。臣旣承偕入之命。故姑爲仍留之意。馳啓。踏啓字
정조 7년
癸卯六月初二日辰時。上御誠正閣。行都承旨入侍時。行都承旨鄭昌順。事變假注書金良倜。記事官金龍顯。記注官金鳳顯。以次進伏訖。上曰。大臣命招入來乎。昌順曰。命招不進矣。上命昌順書。傳諭曰。昨於徐判府事箚批。已有布及者。予於嗣服以後新卜。則元無中批之事。卿等庶或諒予所執之有在。雖以重卜言之。除非萬不獲已之時。則亦未嘗中批。至如庚子春金領府事。故李領敦寧重卜時事。事在倉卒。其時首相引入。方欲勉副。以是之故。雖以傳敎特拜。今於無事之時。何必捨此當行之常典。苟循權宜之謬例也。卿等苟不欲替行時任之事。則請對停當。入空望筒書下。自是一道。奈之何一招再招。輒皆不進。使事面至於屑越之歸耶。大臣命招。關係何如。則在予敬禮之道。理難中寢。卿等諒之諒之事。遣入侍史官。傳諭于諸大臣。上命退。承史以次退出。
정조 7년
癸卯六月初二日辰時。上御宣政殿。抄啓文臣進箋入侍時。檢校直提學鄭民始。一直提學鄭志儉。原任直閣鄭東浚徐龍輔。行都承旨鄭昌順。左承旨尹勉升。右承旨李在學。左副承旨林錫喆。同副承旨吳大益。檢校侍敎李崑秀。記事官李祖承。假注官申大龜。記注官金健修金鳳顯。記事官尹行任。承傳敎追後入來。以次侍立。上具翼善冠衮龍袍。御便殿。進箋閣臣及承史。俱以黑團領。行四拜禮。回班相向立。讀箋官陞詣進箋跪讀訖。抄啓文臣及諸侍臣。仍行四拜禮。上命在學書傳敎曰。今聞李祖承言。渠之昨日越送薦狀。非出於渠意。乃尹行任之指使云云。行任。卽祖承之下位。況時非堂后實官。則焉敢以不干之事。參涉指揮乎。且況日前飭敎墨猶未乾。渠輩視之如弁髦。如是跳踉。誠有躑躅之慮。其委折。尹行任處。卽爲嚴問以啓。進箋禮畢後。上還內。諸臣以次退出。
정조 7년
癸卯六月初二日巳時。上御誠正閣。左副承旨入侍時。原任閣臣鄭東浚。左副承旨林錫喆。事變假注書金良倜。記注官金健修金鳳顯。以次進伏訖。上曰。大臣。傳諭回啓入來。則卽爲書入。賤臣承命出傳。上命健修。大臣回啓。連爲催促。健修承命出傳後回入。上又命鳳顯。大臣回啓入來與否。知入。鳳顯承命出。以原任三大臣入來之意回奏。命退。諸臣以次退出。
정조 7년
癸卯六月初二日午時。上御誠正閣。請對大臣入侍時。判中樞府事鄭存謙徐命善鄭弘淳。同副承旨吳大益。事變假注書金良倜。記注官金健修金鳳顯。以次進伏訖。存謙等進前伏。上曰。卿等昨今之事。可謂過中之擧矣。顧今朝象殽亂而世道有難捄之弊。鼎席不備而人心無底定之期。然又左揆以意外之事。處江湖而不起。當今之急務。莫如得其人而備輔相。玆有命招卿等之擧。而枚卜事體與閑漫除職。大有異焉。以一幅紙。書姓名布中外。與除授一承宣。稍無間焉。則其可曰體九經尊事面之義乎。其在敬禮之道。何不詢謀於卿等。而獨斷於予一人哉。是以俄者傳敎。略暴心腹之蘊矣。大臣除授。若是無持難。爲一便事。則末流之弊。未知將至於何境。粤在庚子徐判府事復卜時。亦不以前望點下者。實有所不安於心故也。以近日時象言之。左相之所遭。可謂太不近似矣。至於蒙不覺察之題。其在凡常論人。猶有輒加之不可。而況於大臣。豈敢以此等句語。輕易加罵哉。不料世道之難化。人心之不古。至於此極也。左相性稟。過於畏約。故雖値登筵之時。問候之後。不暇出一言。仍奏巽辭之談。而猶以拜首揆備鼎席。爲第一件事矣。雖云世道日變。豈料加此目於此大臣也。論其才德。雖不逮於古人。言其位則寔無別於古今。若此不已。予則曰自今以後。無行大臣之事者矣。然而重卜新卜之間。閔領府事已行之例。斑斑載書於卜錄。卿等。胡不深思。徒云無例之擧乎。存謙曰。臣之情勢。昨日陳箚。略爲煩瀆。而兼有難强之病。似不當入來。而昨今兩日。連違召命。極爲惶悚。故不得不冒死登對。而至於枚卜。判府事徐命善之箚辭。極有條理。伏願允從焉。至於故相臣閔鎭遠實非樂爲適。當不得已之機會。不顧些少事面。入來薦望矣。命善曰。臣等豈敢有一毫推諉之念。而自古有原任不得擧行之委折。臣詳考前例。參薦原任則皆不書入。獨以不參原任書入。而原任盡爲入來。自至於空望筒書入之境矣。閔鎭遠。以其時獨原任。不得已承牌。而事體難安。亦爲請對矣。存謙曰。臣等俄在私次。有所酬酢矣。今日請對中。臣雖無似。猥忝原任之首。則擧行節次。臣當主之。臣名則事當不書。而其餘大臣。似無不書之理云。則判府事徐命善。以爲若如此。當陳箚不參云矣。命善曰。此則果有所酬酢。而此亦無於例之事也。豈可創出乎。上曰。然則時相中。獨有左揆一人。而方以引嫌爲事。必無薦望之理。卿等亦以爲無前例而不擧行。則此事節拍。其將從何而定乎。以我國官方言之。大提學亦有自薦之例。卿等以原任大臣。胡不薦望乎。熟思之熟思之。觀今朝著之景象。必以望重八域。殫壓人心者。定於股肱之任。然後庶可有一分鎭安之效矣。昔在萬曆戊戌。故相臣李山海則以原任。似爲新薦矣。命善曰。戊戌年例。非所倣效之事。雖以故相臣李恒福言之。亦未知其曾入於許卜與否。而其時異於平時。不可援引爲例矣。上曰。朝廷模樣。專不成說。如次對應行之事。亦不依例擧行如此。而其將奈何。下行有司之事。更無可言。而甚至於北蔘回啓加分狀啓。大興還穀之事而極矣。擧行之節。其在時急。而廟堂之上。專無主管之人。故不得不替行。其在分力之道。莫過於備三公。近來各色處事。皆以順便爲主。而獨於此事。豈欲與卿等相持哉。卜相。卽有國重事。而前望點下。實非敬禮之義。卿等更思之更思之。存謙曰。聖敎至當。而諒今事勢。無過於前望點下矣。命善曰。假使臣等雖云薦望。皆是前望中人。前望默下。有何難便之端乎。弘淳曰。以臣言之。其在分義。連違召命。極爲惶悚。不得已隨後登筵。而以臣之情踪。豈敢參論於枚卜之地哉。上曰。卿等之言。過矣過矣。卿等不爲。其將使誰爲之。更思之更思之。命善曰。如許重大之事。若開使原任薦望之路。則其爲日後之弊。將有無窮之慮矣。上曰。何以則有好道理。而爲日後應行之定式耶。存謙等曰。前望點下。亦無異於薦望。上曰。然則受薦於左相以來之外。無他道理。而所謂前望點下。予則曰不成說之事也。命善曰。時任有病故而在家不參。則如或受薦而來。今則處於江郊。萬無薦望之道。以原任而薦望。實是變禮。無弊之道。莫過於點下前望矣。上曰。古相箚中掣肘之說。實不欲當之意也。其在丙午。卽爲隨牌請對。而卿等胡爲乎。不此之爲。致有勤敎。然後始乃入對其由。古今異議而然耶。存謙等一齊起伏曰。臣等亦豈不欲遵行古例。而互探動靜。自爾遲滯。惶悚莫大矣。上曰。前左相。何不入來乎。命善曰。同爲請對之意累次往復。而答以有難進之情勢。終不入來矣。至於領府事金尙喆。旣已年老請休之臣。自當以別例論之。至於判府事李福源。處義誠甚過當矣。上曰。李判府事所謂情勢。其何情勢耶。今日不參。極爲過矣。經曰不重則不威。重卜新卜之間。必得整頓人心。開眼處人。然後可以矯捄弊俗。而卿等決不欲當之。新卜則非所可論。事之泄泄。莫大於此矣。上曰。左相之規模。太過於謹愼。以拜僚相之說。每每陳箚。故雖或有提敎之事。而忍而不發矣。蒙不覺察。正爲此道之說。極爲謬妄。而勘罪則只於罷職而止。予則以爲。失之太輕矣。命善曰。左相則猶以此罷職。尤爲不安於心云矣。命善曰。瀋陽使臣。十三日離發。本非緩緩之行。而査對太急矣。上曰。今日卜相則不過數日。自當出仕。而抑或有提調替行之例乎。命善曰。此則果有之矣。命善曰。元子宮氣候近日差勝云。其在下情。伏不勝欣喜之至。而聞其所由。此實乳母服藥之效也。上曰。似然矣。命書傳敎曰。時任俱有故。則原任卜相。不但已例斑斑。況中批拜相。不欲爲之。今番諸原任命招。實有所商量而然。諸原任。雖不當枚卜。若有登筵之便。欲與之相議停當。今於筵席。予意悉已言之。然又强令卜入。事面反有如何之嫌。至於空望筒書下。亦與中批無異。自今如値時任俱空之時。勢將詢于原任。前單點下。至於加卜。待時任出仕爲之。諸大臣之言。皆以爲便。予亦別無異見。將此傳敎。載之政府枚卜錄。上曰。奉朝賀入於相望。自何時始乎。命善曰。自先正臣宋時烈始之矣。上曰。枚卜錄。改裝改書乎。命善曰。然矣。上曰。我國事不成說者多矣。大臣姓字多有誤書。豈有如許事體乎。命善曰。果然矣。又命書傳敎曰。前卜相單子。前前卜相單子入之。上命先退大臣。大臣先退。承史以次退出。
정조 7년
癸卯六月初二日申時。上御誠正閣。左副承旨入侍時。左副承旨林錫喆。假注書申大龜。記注官金鳳顯。記事官李崑秀。以次進伏訖。上曰。方在江上之李判府事箚批中。添書遣御醫看病五字以送事。分付。原任大臣。書啓持入。賤臣承命出傳。奉書啓以入。上曰。吏批儲窠之外。排望以入。賤臣承命出傳還入。上命書傳敎曰。右副承旨。牌招察任。上命退。諸臣以次退出。
정조 7년
行都承旨鄭昌順坐。左承旨尹勉升坐。右承旨李在學坐直。左副承旨林錫喆坐。右副承旨金憙坐直。同副承旨吳大益奉命在外。注書李祖承病尹行任病。假注書朴能源仕申大龜仕直。事變假注書金良倜仕。
정조 7년
林錫喆啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 7년
林錫喆啓曰。御營廳將官來言。今日。本廳軍兵。日次私習云矣。敢啓。傳曰。知道。
정조 7년
傳于鄭昌順曰。都承旨入侍。
정조 7년
傳于尹勉升曰。同副承旨與顯陵參奉尹守翼入侍。
정조 7년
以吏曹參議黃昇源牌不進罷職傳旨。傳于李在學曰。向日飭敎。何如。其後使之一伸廉隅。至於承宣事。亦已一遞。情勢有無。非所可論也。以此以彼今番違牌。太無所據。此傳旨勿施。更卽牌招。若復違牌。當別樣處分。以此嚴飭。
정조 7년
有政。吏批。判書徐浩修進。參判李敬養進。參議黃昇源未肅拜。右副承旨金憙進。以趙鼎鎭爲大司成。以李命植爲同成均。以李爗兵曹佐郞。金璞順懷墓守衛官。以金敍行懿昭墓守衛官。
정조 7년
兵批。判書李命植進。參判柳義養病。參議李文源病。參知鄭宇淳病。右承旨李在學進。以洪良浩爲同知。以金用謙爲同知。以李弘遂爲五衛將。以趙興鎭爲文兼。以南熙爲宣傳官。以林栽洙爲宣傳官。副司直徐鼎修單付。僉知柳光璧單付。
정조 7년
林錫喆啓曰。承文院提調黃景源。有稟達事。來詣請對矣。傳曰。入侍。
정조 7년
李在學。以弘文館言啓曰。本館下番。姑降入直。事甚未安。副修撰林道浩。自鄕上來云。卽爲牌招入直。何如。傳曰。允。
정조 7년
林錫喆。以兵曹言啓曰。今六月初四日禁軍祿試射設行單子。纔已啓下。而停朝市相値。以無故日退行之意。敢啓。傳曰。知道。
정조 7년
諭議政府左議政洪樂性。予之渙告。不啻屢度。而卿之巽辭。去益懇摯。一則誠意之未孚。一則敬禮之未至。予方反躬自省。無以爲諭。顧今金甌重卜。鼎席纔備。此誠寅協共貞。弘濟時艱之機。而卿以視國如家之誠。與國同休之義。乃反過引纖芥之嫌。不思推車之道。則是豈平日所望於卿者乎。有容之量。寔本於無他之誠。非情之斥。不過爲勤攻之歸。前後辭旨。罄竭無餘。假令卿之巽牘鎭日來上。而以予倚毗之重。決無曲副之理。卿須體予之誠。卽思幡然之道。亟回遐心。聽我面諭。仍傳于李在學曰。此敦諭。遣承旨。傳諭。仍以入城。則當有面諭之言。此意一體傳諭。期於偕入。
정조 7년
刑曹啓目。粘白川郡殺獄罪人趙載恒獄事云云。薄斂渴葬。可見平日之無恩。而使可遠輩。執跡成言。皆出於其身之自取。則亦不可全然無罪。參酌勘處之意。分付道臣。何如。判付啓。朝家於辛丑春審理時。見此獄錄啓。拈出八九分疑端。非不知卽地決折。一反前案。而以其獄體之至重。有難徑先臆斷乙仍于。措辭判下。使卽更覈。三載之間。四行按査。到今京司之議讞。轉入三昧。道伯之査啓。更進一步。可遠奸情。無遺呈露。載恒冤狀。庶幾獲雪。儘乎有罪者莫逃。無辜則得免。天理孔昭。不可誣也是如乎。大抵折獄之規。不出常情之外。當其尹女之死也。比隣之女弟。同巷之內叔。曾無一言半辭之致疑於其間。而彼可遠者。忽地挺身。終始齗齗。載豐之不遑冠巾。蒼黃來告。直不過姻親之際。相恤相救之誼。而可遠則忍於此時。萌他惡念。自以爲逞憾在於斯。圖賴在於斯。變故二字。把作眞贓。未冷一屍。視若奇貨。遍察上下之渾體。强覓彷彿之傷痕。而無疑可執。無計可售是隱。則乃發厚葬之說。顯肆索錢之計是如可。錢則不出。人則已葬。於是乎多般揣摩。積費心慮。自做數闋農謳。先播一村饁婦。而嗾起癃臥之趙𨩉。急招越境之二奉。始乃告官於四旬之後。行檢於六月之中。要得傷處於糜爛疑似之間。而其矣所謂立證者。只引無知之兒奚。俾絶當問之蹊逕。成獄之凶謀旣行。敗家之宿願亦遂。攘臂裹足。曾莫知止。此其心。爲五寸戚姪之冤死乎。爲千金厚賂之失計乎。逮朝家洞察隱情。另使究問。則其心益狡。其計益急。粧出初覆檢所無之許多人物。以爲之證而奴屬之外。募得良家之裵召史。女人之中。攙入男子之羅莫同。遠而點烈爲外援。近而福德爲內應。如鬼如蜮。眩亂耳目。而獨於敎誘指使之時。難掩彼此差錯之迹。廚間之踼。辛勤密囑。而豐恒之異居。未及分曉。井邊之語。爛漫相和。而誰某之同汲。莫能說到。畢竟諸招。互相枝梧兺除良。言根則反歸渠妻。血衣則便沒下落。種種窘態。昭不可掩。最可痛惡者。卽農謳一事也。想渠設計之初。預圖惑衆之方。作爲俚詞。暗敎村女。一人唱之。十人和之。或在于田。或行于路。要使營邑廉探之人。道塗過去之客。聞而惻然。認爲實事。擧云尹女之冤。至登謳謠。卽此一節。於渠斷案。然下里腔調。原從天機中出來。山花野曲。如興如比。往往有似解而難解者。何嘗叮嚀說去。惟恐人不知。如此獄之所謂謳者乎。若使具耳者聽之。可以立辦贋作。多見其欲巧而反拙是旀。且以傷處言之。名曰損痕而安有無血癊者乎。名曰足踼而安有不方圓者乎。白變爲靑。而元無紫色則非血癊矣。梨轉爲豆。而僅如葉樣則不方圓矣。非血癊不方圓之傷處。何所據而成獄乎。眞正傷處之仍然靑紅。發變傷處之卽時白色。此無冤錄用指之法。而今也不紅而白是去乙。依樣按指之後。不分發變與否。斷之以傷痕。又是失着之大者是旀。所謂用水法段置。上自衝激不去。下至有損卽現。通看竝行。然後始可完備。而兩檢結辭。不言有損無損。只切切於衝激不去四字。以爲用水之妙方。何其疎漏之甚也。兩檢官難免不審之罪。而年前已經勘處。今不必更論。而朝家於殺獄文案。未敢泛忽看過。蓋出敬愼之意是去乙。職在承流之地。更査有命。不曾一番躬按。付之守宰草草盤問。依前本謄啓。甚至以不近似之說。彌縫之不已。致令獄老生奸。無謀不有。儻非又復行査之擧。將使可遠之奸情不露。載恒之冤狀莫雪。刑政之倒置。孰大於是。不可以事在旣往。仍而置之。該道臣趙尙鎭罷職。今則可遠圖賴屍親。誣人殺死之罪。自有當律。而載恒姑不斷死。可遠宜貸反坐。李可遠。身乙。更加嚴刑後。極邊限己身減死定配爲旀。𨩉之同情。雖極駭痛。比之可遠。卽一隨從。趙𨩉段減律徒配爲旀。其餘各人等。曰東則東。曰西則西。俱是愚蠢之類。竝自本營。從輕重決罪爲旀。白川郡殺獄罪人趙載恒段。旣知其無罪。則不必許久滯囚。將此判付。詳細曉諭後放送爲良如敎。
정조 7년
義禁府啓目。江界前府使李應爀口招云云。反覆嚴覈。終不直招。究厥情狀。萬萬痛駭。所當請刑是白乎矣。曾經閫帥。勿爲請刑。旣有先朝受敎。上裁。何如。判付啓。所供極爲無據。況今査啓已到。明朝開坐。嚴問口招以聞。此供辭勿施爲良如敎。
정조 7년
癸卯六月初三日辰時。上御誠正閣。同副承旨入侍時。同副承旨吳大益。假注書申大龜。記注官金鳳顯。記事官李崑秀。顯陵參奉尹守翼。仍傳敎同爲入侍。以次進伏訖。上曰。顯陵參奉進前。守翼進伏。上問職姓名。仍問曰。汝故承旨尹勉憲之繼子乎。守翼對曰。然矣。上曰。予今見汝。有感于懷。命先退。守翼退出。上曰。左副承旨入侍。賤臣承命與左副承旨林錫喆偕入進伏。上曰。京畿洪忠道私賑人來待者之服色。儒服乎。非儒服乎。知入。賤臣承命出探。以通津居人李弘遂。本士人。故所着儒服。韓山居人李繼甲。曾資嘉善。且是將校。故所着武裝天翼之意回奏。上命退。諸臣以次退出。
정조 7년
癸卯六月初三日巳時。上御誠正閣。都承旨與大提學入侍時。行都承旨鄭昌順。大提學黃景源。假注書朴能源。記事官金龍顯。記注官金鳳顯。以次進伏訖。景源奏曰。使行拜表日字不遠。黑草査對。當趁卽爲之。而大臣未出仕。不得擧行。何以爲之乎。上曰。拜表在何日乎。景源曰。今十三日矣。上曰。査對。以今日擧行。可也。仍命書傳敎曰。今聞知館事言。本館貶坐。以堂上不備。不得擧行云。在外及未肅拜館堂竝許遞。政官牌招開政。以在京無故人差出。上命景源先退。仍命畿湖私賑人入侍。賤臣承命出。與京畿私賑士人李弘遂。韓山私賑人嘉善李繼甲偕入進伏。上謂弘遂曰。汝是誰之後裔。弘遂曰。臣乃大院君庶五世孫矣。上曰。汝之私賑穀。爲幾何。弘遂曰。八百石矣。上曰。汝能納粟賑飢。予甚嘉尙。而況畿內八百石。勝於嶺湖千石乎。又謂繼甲曰。汝是誰之族屬。繼甲曰。臣是鄕族矣。上曰。汝旣是富人。則前此亦有私賑之事乎。繼甲曰。曾於乙亥壬午兩年。亦爲私賑矣。上曰。汝旣爲嘉善。欲更加資乎。欲爲家近邊將乎。繼甲曰。臣之私願。卽錦衣還鄕矣。上命書傳敎曰。私賑千石人除職。載在法典。而職之緊漫。當觀其人之優劣。年前湖南私賑人召見後除職。蓋出於爲官擇人也。今番京畿私賑士人李弘遂。聞是大院君五代孫。人亦了了。勿論五衛將忠壯將忠翊將。堂上三品窠。令該曹。今日政調用。洪忠道私賑人李繼甲。三次私賑誠款殊甚可尙。觀其身手。亦頗勤幹。道內或附近鎭善地邊將。亦爲調用。以示朝家激勸之政。上命退。諸臣以次退出。
정조 7년
癸卯六月初三日未時。上御誠正閣。一直提學入侍時。一直提學鄭志儉。右承旨李在學。假注書申大龜。記注官金鳳顯。記事官李崑秀。以次進伏訖。上親臨抄啓課試。五七律詩拆榜後。上曰。同等人沈晉賢尹行任李顯道招入比較。仍命退。諸臣以次退出。
정조 7년
癸卯六月初三日酉時。上御誠正閣。坐直承旨。一直提學同爲入侍時。一直提學鄭志儉。右承旨李在學。右副承旨金憙。假注書申大龜。記注官金鳳顯。記事官李崑秀。上番記事官尹行任。承傳敎追後入來。以次進伏訖。上命崑秀讀抄啓文臣試券。又命憙讀御製奎章閣題名錄引訖。上曰。右副承旨奉此出去。精寫以置。可也。又命在學書判付一度訖。上命退。諸臣以次退出。
정조 7년
行都承旨鄭昌順坐。左承旨尹勉升坐直。右承旨李在學坐直。左副承旨林錫喆坐。右副承旨金憙坐。同副承旨吳大益坐。注書李祖承病尹行任仕直。假注書申大龜仕。事變假注書金良倜仕。
정조 7년
李在學啓曰。明日視事。取稟。傳曰。只晝講。
정조 7년
林錫喆。以都摠府言啓曰。今日入直內三廳武兼禁軍及軍兵等。當爲中日習射。而停朝市相値。不得爲之之意。敢啓。傳曰。知道。
정조 7년
林錫喆啓曰。禁衛營將官來言。今日。本營軍兵。日次私習云矣。敢啓。傳曰。知道。
정조 7년
傳于李在學曰。坐直承旨與閣臣入侍。
정조 7년
傳于李在學曰。再明日常參。兼行次對。
정조 7년
傳于尹勉升曰。右承旨入侍。
정조 7년
林錫喆。以校書館提調金鍾秀言啓曰。璿源系譜記略。賞典傳敎中。唱準等之效勞於國役。莫若近日。寶鑑印役賞典。姑不從厚爲之。欲待今番譜牒畢役故耳。書啓中五人。更令本館。往復本寺。參考前後效勞。區別分等。仍又草記事。命下矣。國朝寶鑑印役時張文燁。別單。書啓一等。趙穎金聲振金相敎書啓一等則已自都監。書啓。璿源系譜記略印役時效勞分等事。移文宗簿寺詳問。則宗簿寺回移內。金聲振張文燁。自設廳以後。校準分類等役。終始專當。效勞最著。趙穎金相敎。追後赴役。各爲五十日。梁學魯。最後赴役。日子不多云。故賞典。書啓中五人。依聖敎區別分等草記之意。敢啓。傳曰。知道。張文燁金聲振趙穎金相敎等此四人。令該曹。帖加成給。梁學魯。亦令該曹。從最厚例。加等米布題給。觀此啓辭格式。始覺向日傳敎中。使之草記之敎。未免錯誤。本館元非草記衙門。卽兒房啓辭衙門。而兒房啓辭則前例。提調躬詣。請承傳色入啓矣。今番則不然。以兒房啓辭。用草記例。以司謁入啓。此亦有關後弊。自今宜有劃一之式。況本館旣屬內閣之後。以外閣稱號。則倣用司僕之內外寺通同草記之例無妨。此後本館。凡有啓稟之事。雖値提調在外之時。言送內閣。自內閣以啓辭爲之事。分付。提學在京行公。則直以事實啓稟。只有直學。則以外閣官員來言云云措語事。一體定式施行。可也。
정조 7년
禁府啓目。領運差使員薺浦萬戶曺彦祺。龍津萬戶崔昌敏。地方官交河郡守兪漢敦原情云云。傳旨內辭緣。泛稱遲晩。竝只刑推得情。何如。判付啓。除刑推議處爲良如敎。
정조 7년
又啓目。刑曹佐郞尹永基原情云云。傳旨內辭緣。泛稱遲晩。刑推得情。何如。判付啓。然則事勢似然。附過放送爲良如敎。
정조 7년
左議政洪樂性疏曰。伏以。臣縱蒙恩貸。幸免譴何。自顧負犯。實合重戮。冒沒進身。萬無其路。瀝血控訴。凡幾遭矣。每一號籲。恩數輒加。承宣遞臨。遠及鄕廬。敦諭荐降。虛佇彌篤。臣尤不勝其惶隕震迫。罔知攸措。臣受天地罔極之恩。頂踵毛髮。咸屬陶甄。死生進退。身非己有。臣豈忍區區自潔。決意去職。重自陷孤恩慢命之科哉。凡人臣事君。廉恥爲重。臺臣旣爲臣恥之。而臣則不自知其恥。從恃寵靈。敢復冒恥而就列。則其爲貽辱當世。果何如也。伏況名以大官。在職遭彈。而因仍蹲據。便若固有。歷數今古。絶無其人。此箇道理。由臣而墜則具瞻之地。所損尤大。顧今一國興讓。四維畢張。上之所以御下。下之所以望上者。不出於禮義二字。日前承宣之薄被人言者。擧皆蒙體諒之恩。瞻聆所及。莫不欽歎。而緣臣誠淺。未能孚格。荏苒旬朔。獨阻一視之澤。俯仰慙悚。尙誰尤哉。眷渥如天。去益曠絶。至有入城則面諭之命。而冥然若禽獸之無感。頑然若木石之無畏。一向逋慢。末由蠢動。日夕伏地。秪俟鈇鉞。疾痛之極。不暇緩聲。干瀆宸嚴。語無倫序。死罪死罪。伏乞聖慈。哀之憐之。將臣職名。亟賜鐫免。仍治臣罪。以重法紀。不勝大願。答曰。省疏具悉卿懇。敦諭纔降。書啓踵至。浹旬相持。方愧誠意之莫孚。玆際卿之疏本又到。而巽讓之辭。一如前日。予恐卿之此擧。未免過中也。卿以近日承宣之許解。引以爲說。又何爲而自輕如此也。大官非比於庶僚。處義亦不必深引。今若曲副卿意。則豈所以存國體而振頹綱也哉。呼燭草批。更布心腹。卿其諒之諒之。勿復困我。卽起造朝。仍傳于李在學曰。此批答。使偕來承旨。傳諭于左議政。期於偕入。
정조 7년
領議政鄭存謙疏曰。伏以。臣於千萬匪意。忽伏承台司重拜之命。臣誠驚惶震越。歷日靡定。不知所以自措也。念臣本無絲髮可稱之才。又無尺寸可紀之勞。而偏荷我聖上不世之遇。乃於御極之初。擢置三事之列。噫。遭逢明時。承佐下風。自是人臣之至榮大願。感激圖報之忱。庸有其極。而其奈自顧其中。直是悾悾。三載中書。一味伴食。特蒙天地父母。旣敎導之。又庇覆之。幸免大戾。得有今日。而若其疏鈍無用之實。卽淵鑑之所俯燭。通朝之所共悉。加以年來犬馬之齒。已迫衰耗。駑駘之力。轉益疲瘏。些少精神。幾盡消亡。曩時疎鈍。便成昏憒。比之七八年前。不知落下幾層。雖使參聞於廟謨。仰成於貳席。猶恐不能堪稱。況此首揆之重任。又非左右承弼之比者乎。方今聖明在上。如日中天。凡有知覺者。孰不願少須臾無死。仰覩德化之晠。而治不徯志。至尊獨勞。朝野之虞憂多端。國事之泮渙益甚。若涉大川。茫無涯畔。此時弘濟之責。必須副手之工。而宿德重望。竝處閑局。乃以如臣無似。苟然備位。區區之愚誠。未得其何說也。臣受恩罔極。身非自有。斷斷所自矢者。惟在於不澤燥濕。盡瘁後已。而至若不自量而入。非所據而據焉。則僨敗立至。公私兩傷。臣之一身。雖不足恤。緣臣之故而仰累聖簡。則罪當如何。此臣所以百爾思惟。甘心違傲之誅。不敢爲冒膺之計者也。且臣於待罪銓任時。若値族黨竝居。則輒皆引義控辭。每蒙體諒之恩矣。今於政府之嫌。乃反拚棄素戒。則處義卽當。首尾衡決。臣自知愧。人將何謂。此又臣難進之端也。玆敢瀝血陳懇。仰瀆崇聽。伏乞聖明。俯垂諒察。亟收新命。改卜賢德。以幸國事。以安賤分。不勝萬幸。答曰。省疏具悉卿懇。重卜之日。擬遣喉舌之臣。宣布心腹之蘊。而拜箚前別諭。其例絶罕。未之果矣。予於嗣服之初。卜德金甌。而卿於是時。首膺是揀。予意豈偶然哉。噫。今距卿爰立之時纔七年。世道朝象。不啻落下幾層。義理之晦塞而誰能扶植。紀綱之委靡而誰能振刷。廟堂之訏謨則日就叢脞。臺閣之昌言則漸益含糊。譬如人之一身。百病交備。方此伈伈泄泄。莫可救藥。此誠何等時也。求治之誠。非不切矣。而周諮無所。一日二日。治政漠然每一念至。不覺繞壁而彷徨。雖以卿體國之誠。亦何以盡察予寡人病勢之狀耶。噫。輔相之任。孰非緊重。而元輔視左右揆。爲尤別。歷數近年以來居是席者。僅一二元老耳。向來曲副。非欲捨卿。暫許數年之間。俾責一日之效。今者新命。定已久矣。此時此任。捨卿伊誰。予不多誥。卿可默會。至如箚末云云。已例斑斑。卿安容過加辭遜。常參有命。卿須卽起視事。弘濟時艱。用副區區之望。仍傳于李在學曰。此批答。承旨。傳諭于領議政。
정조 7년
右議政李福源箚曰。伏以。臣昨因枚卜有命。嚴召四辱。特諭再降。而旣不得承命擧行。又不能隨衆登對。一直偃慢。臣分都虧。竟日惶蹙。惟譴何是俟。乃玆千萬夢外。忽伏承台司重拜之命。枚卜尙不敢與聞。況於臣身乎。臣誠震越驚惑。不覺四體失措。噫。以臣才具。以臣疾病。廊廟重任。夫豈有一分堪承之望。而昨年除旨之初。仰感特達之恩。竊附盡瘁之義。拚命冒恥。倉卒出膺。旣出之後。亦不敢旋卽辭免。荏苒盤礴。奄過周歲。及夫尸素之罪日積。癃廢之形日深。求解一念。按住不得。遂至於罔念義分之僭猥。不恤行止之顚倒。屢犯違逋。交上箚單。上蔑綱紀。下駭觀聽。論以邦憲。鈇鉞亦輕。乃蒙聖上曲加涵貸。卽賜體諒。至於筵席慰諭之音。益仰天地生成之仁。感激之私。銘在心肺。竊庶幾從此以往。永投散地。獲免大何。優游造化之內。勉圖塵刹之報。曾未幾月。誤恩復加。職名如舊。殆若以臣而代臣。臣之才具。猶前日之臣也。臣之疾病。亦前日之臣也。苟使臣可堪於今日。則初何爲而積費祈懇。冒犯罪戾。仰煩前後敦勉之勤。誨責之嚴乎。前則抵死力辭。今忽晏然承當。則國事之僨誤。名器之玷辱。且置勿論。臣雖至愚。亦且廉愧。擧措卽當。處義乖謬。人之譏笑。何以自解。我殿下所以曲諒微懇。遄賜特解之聖恩。亦豈不爲有始無終之歸乎。臣自聞命以來。仰思國體之屑越。俯念身計之狼狽。以惶以憂。忘寢忘食。不得不披瀝肝血。干瀆崇聽。斷斷情實。毫無假飾。伏乞聖明。俯垂鑑諒。將臣議政新命。亟賜收還。俾重務無曠。微分獲安。不勝大願。答曰。省箚具悉卿懇。予之所以重卜于卿者。豈無意也。蓋取卿之雅操宿望。可以鎭浮俗而正頹綱。卿宜出而視事。副予延佇之意。而諗卿來上之箚。胡乃遜讓至此之甚也。噫。卿以今日爲治歟。不治歟。人心之澆漓。無以底定。時象之泮渙。莫可收拾。義理漸晦。綱維不張。駸駸然日入於委靡之域。則是豈君臣上下苟度姑息之日乎。顧今鼎席乃備於久曠之餘。予固喜而不寐。而首揆尙未造朝。左相無意承召。予方敦勉之不暇。卿若復事辭免。則予將疇與共理。況專對有命。出疆不遠。尤豈卿言私之時乎。卿須體予慇懃之意。從速謝命。仍參常參。仍傳于李在學曰。此批答。遣承旨。傳諭于右議政。
정조 7년
癸卯六月初四日卯時。上御誠正閣。右承旨入侍時。右承旨李在學。記事官尹行任。記注官金健修。記事官李崑秀。以次進伏訖。上曰。朝家刑政。莫大於審理。若或泛然看過。不當死者死。則豈朝家欽恤之義乎。昨日海西殺獄判付。未免草草了當。承旨史官進前審視。各陳所見。可也。在學讀一遍。上曰。別無草率之處乎。在學曰。果當理矣。上命退。承史以次退出。
정조 7년
癸卯六月初四日申時。上御誠正閣。坐直承旨入侍時。右承旨李在學。記事官尹行任。記注官金健修。記事官李崑秀。以次進伏訖。上曰。近日民間。想必望雨。未知。何如。在學曰。驟雨時䨙。宜有均霑之喜耳。上曰。殺獄文案。尙多未判者。實爲可悶。仍命書判付訖。上命退。諸臣以次退出。
정조 7년
癸卯六月初四日酉時。上御誠正閣。坐直承旨入侍時。右承旨李在學。記事官尹行任。記注官金健修。記事官李崑秀。以次進伏訖。上命書三相臣箚批。上曰。再明日常參。兼行次對。仍命退。諸臣以次退出。
정조 7년
行都承旨鄭昌順坐。左承旨尹勉升坐。右承旨李在學坐。左副承旨林錫喆坐直。右副承旨金憙坐。同副承旨尹尙東坐直。注書李祖承病一員未差。假注書申大龜仕直李敬五病。事變假注書張至顯病。
정조 7년
以大司諫洪明浩牌不進罷職傳旨。傳于尹尙東曰。只推。更爲牌招。
정조 7년
以同副承旨鄭景淳牌不進罷職傳旨。傳于尹尙東曰。許遞。
정조 7년
鄭昌順啓曰。假注書申大龜。事變假注書金良倜。身病猝重。勢難察任。竝姑改差。何如。傳曰。允。
정조 7년
以金孝建爲假注書。張至顯爲事變假注書。
정조 7년
以副修撰林道浩牌不進罷職傳旨。傳于林錫喆曰。只推。
정조 7년
金憙。以弘文館言啓曰。本館下番闕直。事甚未安。副修撰林道浩。旣有只推之命。卽爲牌招入直。何如。傳曰。允。
정조 7년
以副修撰林道浩牌不進罷職傳旨。傳于林錫喆曰。只推。更爲牌招。
정조 7년
兩司前望單子入之。大司憲閔鍾顯。執義李行源。司諫尹尙東。掌令姜彝正李鼎運。獻納李魯春。持平李秀夏。正言曺允大落點。
정조 7년
以司諫尹尙東獻納李魯春正言曺允大持平李秀夏牌不進罷職傳旨。傳于李在學曰。只推。更爲牌招。
정조 7년
以咸鏡監司甲山府使宋鍈爲先罷黜。其罪狀。令攸司稟處事狀啓。傳于林錫喆曰。擧措極爲駭怪。其在重殺獄之意。不可罷黜而止。令該府拿問處之。
정조 7년
兵批啓曰。今日政事。文臣兼宣傳官趙興鎭。時帶司僕寺正。而矇不覺察。誤以副司果。入啓矣。臣惶恐待罪。而原單子中副司果勿施。何如。傳曰。允。
정조 7년
有政。吏批。判書徐浩修進。參判李敬養進。參議黃昇源進。右副承旨金憙進。以尹尙東爲承旨。以李度謙爲校理。以吳泰賢爲副校理。以李顯默申耆爲兵曹佐郞。以邊景祐爲禮曹佐郞。以宋迪中爲甲山府使。以李觀秀爲金堤郡守。
정조 7년
傳于鄭昌順曰。新除授承旨。牌招入直。
정조 7년
兵批。行判書李命植病。參判柳義養入直進。參議李文源病。參知鄭宇淳病。左副承旨林錫喆進。副護軍李弘運。副司果趙興鎭竝單付。
정조 7년
李在學。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲推移姑降入直之地。何如。傳曰。允。
정조 7년
以獻納李魯春。正言曺允大。持平李秀夏牌不進罷職傳旨。傳于金憙曰。許遞。政官牌招開政。
정조 7년
吏批。再政。以尹師國爲大司憲。以李濟萬爲執義。以沈基泰爲司諫。以姜李運彬爲掌令。以孟至大爲持平。以徐配修爲正言。以金履厚爲獻納。以林濟遠爲副修撰。以李太亨爲副校理。以李命瑀爲慶山縣監。
정조 7년
林錫喆。以弘文館言啓曰。本館下番闕直。事甚未安。今日政。新除授玉堂。待下批仍卽牌招入直。何如。傳曰。允。
정조 7년
金孝建在外。代以朴能源爲假注書。
정조 7년
尹行任遷轉。代以高廷憲爲假注書。
정조 7년
高廷憲在外。代以李敬五爲假注書。
정조 7년
兵批再政。副護軍李行源李東郁申致權安鼎大李鼎運姜彝正竝單付。副司直金履素閔鍾顯金載瓚鄭景淳吳大益李魯春趙錫穆李秀夏洪樂淵竝單付。副司果曺允大吳著竝單付。
정조 7년
鄭昌順。以訓鍊都監言啓曰。本局把摠李潤章。身病甚重。勢難察任。改差。何如。傳曰。允。
정조 7년
金憙。以義禁府言啓曰。甲山前府使宋鍈拿問處之事。傳旨。啓下矣。宋鍈。時在任所云。依例發遣府書吏。交代後拿來。何如。傳曰。允。
정조 7년
以吏曹佐郞李集斗拿處傳旨。傳于金憙曰。姑爲分揀。自今日入直本曹。使之釐正。近來實郞廳。元不入直。此亦紀綱所在。此後各別嚴飭。
정조 7년
以全羅監司殺獄罪人中罪犯無疑者。錄啓事啓本。傳于尹尙東曰。爛加考閱。不多日內回啓。
정조 7년
以全羅監司殺獄罪人中事實疑晦者。馳啓事啓本。傳于尹尙東曰。爛加考閱。不多日內回啓。